Document ID: 32014R1291

ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 1291/2014 ΤΗΣ ΕΠΙΤΡΟΠΉΣ
της 16ης Ιουλίου 2014
για τις προϋποθέσεις κατάταξης, χωρίς δοκιμή, πετασμάτων με βάση το ξύλο σύμφωνα με το πρότυπο EN 13986 και επενδύσεων και επικαλύψεων από συμπαγές ξύλο σύμφωνα με το πρότυπο EN 14915 όσον αφορά την ικανότητα πυροπροστασίας τους, όταν αυτά χρησιμοποιούνται για την κάλυψη τοίχων και οροφών
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΕ) αριθ. 305/2011 του Ευρωπαϊκού Κοινοβουλίου και του Συμβουλίου, της 9ης Μαρτίου 2011, για τη θέσπιση εναρμονισμένων όρων εμπορίας προϊόντων του τομέα των δομικών κατασκευών και για την κατάργηση της οδηγίας 89/106/ΕΟΚ του Συμβουλίου (1), και ιδίως το άρθρο 27 παράγραφος 5,
Εκτιμώντας τα ακόλουθα:
(1)
Με την απόφαση 2000/367/ΕΚ της Επιτροπής (2) θεσπίστηκε σύστημα κατάταξης των δομικών προϊόντων, των δομικών έργων και μερών τους ανάλογα με τις επιδόσεις αντίστασης στη φωτιά. Τα πετάσματα με βάση το ξύλο που καλύπτονται από το εναρμονισμένο πρότυπο EN 13986, καθώς και οι επενδύσεις και επικαλύψεις από συμπαγές ξύλο που καλύπτονται από το εναρμονισμένο πρότυπο EN 14915 συγκαταλέγονται στα προϊόντα στα οποία έχει εφαρμογή η εν λόγω απόφαση.
(2)
Οι δοκιμές κατέδειξαν ότι αυτά τα προϊόντα έχουν σταθερές και προβλέψιμες επιδόσεις όσον αφορά την ικανότητα πυροπροστασίας, όταν χρησιμοποιούνται για την κάλυψη τοίχων και οροφών, εφόσον καλύπτουν ορισμένες προϋποθέσεις σχετικά με την πυκνότητα του ξύλου και με το πάχος των πετασμάτων, των επενδύσεων και των επικαλύψεων.
(3)
Τα πετάσματα με βάση το ξύλο που καλύπτονται από το εναρμονισμένο πρότυπο EN 13986 και οι επενδύσεις και επικαλύψεις από συμπαγές ξύλο που καλύπτονται από το εναρμονισμένο πρότυπο EN 14915 θα πρέπει, επομένως, να θεωρηθεί ότι καλύπτουν τις προϋποθέσεις κατάταξης σε κατηγορίες επιδόσεων όσον αφορά την ικανότητα πυροπροστασίας, οι οποίες καθορίζονται στην απόφαση 2000/367/ΕΚ, χωρίς να απαιτούνται περαιτέρω δοκιμές,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα πετάσματα με βάση το ξύλο που καλύπτονται από το εναρμονισμένο πρότυπο EN 13986 και οι επενδύσεις και επικαλύψεις από συμπαγές ξύλο που καλύπτονται από το εναρμονισμένο πρότυπο EN 14915 τα οποία πληρούν τις προϋποθέσεις του παραρτήματος θεωρείται ότι καλύπτουν τις προϋποθέσεις κατάταξης στις κατηγορίες επιδόσεων που απαριθμούνται στο παράρτημα, χωρίς να υποβληθούν σε δοκιμές, όταν χρησιμοποιούνται για την κάλυψη τοίχων και οροφών.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Ιουλίου 2014.

Labels: 12
7
1
0